Venere (divinitæ)
Venere (in latin Venus) a l' ea unna divinitæ romana, identificä con l' Afrodite greca. A l' è a dea da bellessa, dell' amô, da feconditæ. Pe via dell' ascimilasion con Afrodite, resta diffiçile capî quali fissan i sö caratteri originali: gh' è chi pensa che a fisse unna antiga dea italica da natüra feconda; defæti a protezzeiva orti e giardin. Segundo atri, a l' ea da sempre scimile a Afrodite. A Romma se çelebrava o 19 de Agosto l' anniversaio da dedicasion di sö dui templi ciü antighi: quello do Circo Mascimo e quello do bosco de Libitina.. Pä che o cülto de Venere o provegnisse da Ardea. Invece a Venere-Afrodite ciü moderna a l' ea arrivä dä Sicilia e preçisamente da Erice. Segundo un mito, Venere a l' ea figgia de Zeus e Dione; unn' atra verscion a dixeiva che a dea, nasciüa dä scciümma do mâ, a l' aveiva misso pë in sce a tæra pe a primma votta in sce l' isoa de Çipro. Pe i Greci Afrodite a l' ea moggë de Efesto (Vulcano). Ai tempi dell' Impero de Romma, Venere a costituiva unna coppia divinna con Marte , consciderou progenitô de Romolo: a famiggia Giulia, dä quale l' ea vegnüo Cesare, a se dixeiva discendente dä Dea, e in to 46 a.C. o famoso dittatö o faxeiva consacrä o tempio de Venere Genitrice. Notevoliscima l' è a quantitæ de opere d' arte ispiræ a Venere, in te l' antighitæ clascica comme in te o Rinascimento (baste nominä a Nascita de Venere de Sandro Botticelli).
lij_Latn lij_Latn